CELEX: 52021PC0671
Language: da
Date: 2021-11-03
Title: Forslag til RÅDETS AFGØRELSE om den holdning, der skal indtages på Den Europæiske Unions vegne på den 32. samling i Den Internationale Søfartsorganisations Forsamling for så vidt angår vedtagelse af ændringer af retningslinjerne for syn i henhold til det harmoniserede system for syn og certificering

EUROPA-KOMMISSIONEN
            Bruxelles, den 3.11.2021
            COM(2021) 671 final
            2021/0352(NLE)
            
            Forslag til
            RÅDETS AFGØRELSE
            om den holdning, der skal indtages på Den Europæiske Unions vegne på den 32. samling i Den Internationale Søfartsorganisations Forsamling for så vidt angår vedtagelse af ændringer af retningslinjerne for syn i henhold til det harmoniserede system for syn og certificering
            
               
         
         
            
               BEGRUNDELSE
            
            
               1.Forslagets genstand
            
            
               Dette forslag vedrører afgørelsen om fastlæggelse af den holdning, der skal indtages på Unionens vegne på den 32. samling i Den Internationale Søfartsorganisations (IMO's) Forsamling, som finder sted virtuelt den 6.-15. december 2021. 
            
            
               På den 32. samling (A 32) forventes IMO-Forsamlingen at vedtage et udkast til 2021-retningslinjerne for syn i henhold til det harmoniserede system for syn og certificering (HSSC) og tilbagekalde forsamlingens resolution A.1140(31), ved hvilken den på sin 31. samling vedtog 2019-retningslinjerne for syn i henhold til det harmoniserede system for syn og certificering (HSSC).
            
            
               2.Baggrund for forslaget
            
            
               2.1.Konventionen angående Den Internationale Søfartsorganisation 
            
            
               Ved konventionen angående Den Internationale Søfartsorganisation (IMO) oprettes IMO. IMO har til formål at skabe et forum for samarbejde inden for regulering og praksis vedrørende tekniske spørgsmål af enhver art, der berører den del af skibsfarten, der driver international handel. Organisationen har derudover til formål at tilskynde til generel vedtagelse af de strengest mulige standarder for søfartssikkerhed, effektiv navigation og forebyggelse og bekæmpelse af havforurening fra skibe samt fremme af lige konkurrencevilkår. IMO beskæftiger sig desuden med dertil knyttede administrative og juridiske spørgsmål.
            
            
               Konventionen trådte i kraft den 17. marts 1958.
            
            
               Samtlige medlemsstater er parter i konventionen. 
            
            
               2.2.Den Internationale Søfartsorganisation 
            
            
               Den Internationale Søfartsorganisation (IMO) er De Forenede Nationers særorganisation med ansvar for skibsfartssikkerhed og forebyggelse af havforurening fra skibe. IMO sætter standarderne for den internationale skibsfarts sikkerhed og miljøpræstationer på globalt plan. IMO's vigtigste opgave er at opstille retsregler for skibsfartssektoren, som er retfærdige og effektive, og som vedtages og gennemføres overalt. 
            
            
               Alle stater kan blive medlemmer af organisationen, og alle EU-medlemsstater er medlemmer af IMO. Grundlaget for EU's relationer med IMO er navnlig aftalen om samarbejde mellem Den Mellemstatslige Rådgivende Søfartsorganisation (IMCO) og Kommissionen for De Europæiske Fællesskaber af 1974.
            
            
               IMO-Forsamlingen er organisationens styrende organ. Den består af alle IMO-medlemsstater, træder sammen hvert andet år og vedtager foranstaltninger, som der opnås enighed om i alle IMO's fem vigtigste komitéer. Blandt disse fem komitéer er Komitéen for Sikkerhed på Søen (MSC) og Komitéen til Beskyttelse af Havmiljøet (MEPC).
            
            
               2.3.Den retsakt, der skal vedtages af IMO-Forsamlingen 
            
            
               IMO-Forsamlingen skal på sin 32. samling, som finder sted den 6.-15. december 2021, vedtage ændringer af retningslinjerne for syn i henhold til det harmoniserede system for syn og certificering.
            
            
               Formålet med de påtænkte ændringer er at ajourføre retningslinjerne, så de afspejler de krav, der følger af ændringer af de relevante obligatoriske instrumenter, som træder i kraft til og med den 31. december 2021. 
            
            
               3.Den holdning, der skal indtages på Unionens vegne
            
            
               3.1.Vedtagelse af 2021-retningslinjerne for syn i henhold til det harmoniserede system for syn og certificering og tilbagekaldelse af A.1140(31)
            
            
               Underkomitéen for Flagstatens Anvendelse, der er forløberen for Underkomitéen for Flagstatens Anvendelse af IMO's Instrumenter ("III-underkomitéen", III: Implementation of IMO Instruments), indvilligede i løbende at revidere retningslinjerne for syn i henhold til HSSC. Retningslinjerne for syn ajourføres derfor på hver samling i IMO-Forsamlingen. Den seneste udgave af retningslinjerne for syn er medtaget i resolution A.1140(31) og blev vedtaget på IMO-Forsamlingens 31. samling i 2019. 
            
         
         
            
               III-underkomitéen nedsatte på sin 6. samling korrespondancegruppen vedrørende gennemgang af retningslinjerne for syn i henhold til HSSC og den ikkeudtømmende liste over forpligtelser i henhold til instrumenter, der er omfattet af koden til gennemførelse af IMO-instrumenter (IMO Instruments Implementation Code, "III-koden"), med Kina som koordinator. Dette var blevet gjort på samme måde ved tidligere samlinger i III-underkomitéen. 
            
            
               Korrespondancegruppen blev anmodet om at fortsætte arbejdet med at udarbejde udkast til ændringer af retningslinjerne for syn. Disse ændringer hidrører fra ændringerne af de relevante obligatoriske instrumenter, som træder i kraft til og med den 31. december 2021, under hensyntagen til resultaterne af MEPC's og MSC's samlinger. Vedtagelsen af de ajourførte retningslinjer for syn i henhold til HSSC og tilbagekaldelsen af A.1140(31), som indeholder de nuværende retningslinjer, vil blive godkendt på MSC's 104. samling og MEPC's 77. samling. Efter begge komitéers godkendelse fremlægges udkastet til resolution for A 32 med henblik på vedtagelse. 
            
            
               Den regelmæssige gennemgang sikrer, at retningslinjerne for syn i henhold til HSSC fortsat er ajourførte. Med den ajourføring, der skal vedtages, præciseres bl.a., at udløbne primærbatterier, som opfyldte kravene i stk. 12.6 i bilaget til resolution MSC.149(77), ikke kan anvendes til andre formål end at undersøge og kontrollere driften af tovejs VHF-radiotelefonudstyr. Unionen bør derfor støtte disse ændringer, da de vil sikre, at der i retningslinjerne for syn i henhold til HSSC tages højde for den seneste udvikling.
            
            
               3.2.Relevant EU-lovgivning og EU's kompetence
            
            
               Ved forordning (EF) nr. 391/2009
                  1
                fastsættes fælles regler og standarder for organisationer, der udfører inspektion og syn af skibe. I henhold til kriterierne i del B, punkt 7, litra k), i bilag I til forordningen skal en anerkendt organisation sikre, at de lovbestemte syn og inspektioner foretages i overensstemmelse med de retningslinjer for syn i henhold til det harmoniserede system for syn og certificering, som er vedtaget af IMO.
            
            
               4.Retsgrundlag
            
            
               4.1.Proceduremæssigt retsgrundlag
            
            
               4.1.1.Principper
            
            
               I henhold til artikel 218, stk. 9, i traktaten om Den Europæiske Unions funktionsmåde (TEUF) vedtager Rådet afgørelser om "fastlæggelse af, hvilke holdninger der skal indtages på Unionens vegne i et organ nedsat ved en aftale, når dette organ skal vedtage retsakter, der har retsvirkninger, bortset fra retsakter, der supplerer eller ændrer den institutionelle ramme for aftalen".
            
            
               Artikel 218, stk. 9, i TEUF finder anvendelse, uanset om Unionen er medlem af organet eller part i aftalen
                  2
               .
            
            
               Begrebet "retsakter, der har retsvirkninger" omfatter retsakter, der har retsvirkninger i medfør af de folkeretlige regler, der gælder for det pågældende organ. Det omfatter også instrumenter, der ikke har bindende virkning i henhold til folkeretten, men som "vil kunne få afgørende indflydelse på indholdet af de regler, der vedtages af EU-lovgiver"
                  3
               .
            
            
               4.1.2.Princippernes anvendelse på det foreliggende tilfælde
            
            
               IMO-Forsamlingen er et organ, der er nedsat ved en aftale, nemlig konventionen angående Den Internationale Søfartsorganisation.
            
            
               Den retsakt, som forsamlingen skal vedtage, er en retsakt, der har retsvirkninger. Den påtænkte retsakt vil kunne få afgørende indflydelse på Europa-Parlamentets og Rådets forordning (EF) nr. 391/2009 af 23. april 2009 om fælles regler og standarder for organisationer, der udfører inspektion og syn af skibe. Dette skyldes, at en anerkendt organisation i henhold til forordningen skal sikre, at de lovbestemte syn og inspektioner foretages i overensstemmelse med de retningslinjer for syn i henhold til det harmoniserede system for syn og certificering, som er vedtaget af IMO.
            
            
               Den påtænkte retsakt supplerer eller ændrer ikke den institutionelle ramme for aftalen.
            
            
               Det proceduremæssige retsgrundlag for den foreslåede afgørelse er derfor artikel 218, stk. 9, i TEUF.
            
            
               4.2.Materielt retsgrundlag
            
            
               4.2.1.Principper
            
            
               Det materielle retsgrundlag for en afgørelse i henhold til artikel 218, stk. 9, i TEUF afhænger hovedsagelig af formålet med og indholdet af den påtænkte retsakt, hvortil der skal indtages en holdning på Unionens vegne. Hvis den påtænkte retsakt har et dobbelt formål eller består af to elementer, og det ene af disse formål eller elementer kan bestemmes som det primære, mens det andet kun er sekundært, skal den afgørelse, der vedtages i henhold til artikel 218, stk. 9, i TEUF, have et enkelt materielt retsgrundlag, nemlig det, der kræves af det primære eller fremherskende formål eller element.
            
            
               4.2.2.Princippernes anvendelse på det foreliggende tilfælde
            
         
         
            
               Den påtænkte retsakts primære formål og indhold vedrører søtransport. Det materielle retsgrundlag for den foreslåede afgørelse er derfor artikel 100, stk. 2, i TEUF.
            
            
               4.3.Konklusion
            
            
               Retsgrundlaget for den foreslåede afgørelse bør være artikel 100, stk. 2, i TEUF sammenholdt med artikel 218, stk. 9, i TEUF.
            
            
               2021/0352 (NLE)
            
            
               Forslag til
            
            
               RÅDETS AFGØRELSE
            
            
               om den holdning, der skal indtages på Den Europæiske Unions vegne på den 32. samling i Den Internationale Søfartsorganisations Forsamling for så vidt angår vedtagelse af ændringer af retningslinjerne for syn i henhold til det harmoniserede system for syn og certificering
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 100, stk. 2, sammenholdt med artikel 218, stk. 9,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Konventionen angående Den Internationale Søfartsorganisation ("IMO") trådte i kraft den 17. marts 1958. 
            
            
               (2)IMO er De Forenede Nationers særorganisation med ansvar for skibsfartssikkerhed og forebyggelse af hav- og luftforurening fra skibe. Alle Unionens medlemsstater er medlem af IMO. Unionen er ikke medlem af IMO.
            
            
               (3)I henhold til aftalens artikel 15, stk. 1, litra j), kan forsamlingen foreslå medlemmerne at vedtage regler og retningslinjer vedrørende sikkerhed på søen, forebyggelse af og kontrol med havforurening fra skibe samt andre spørgsmål vedrørende skibsfartens indvirkning på havmiljøet, som er blevet overdraget organisationen i henhold til internationale instrumenter, eller ændringer i sådanne regler og retningslinjer, som er blevet forelagt den. 
            
            
               (4)IMO-Forsamlingen skal på sin 32. samling, som afholdes den 6.-15. december 2021, vedtage 2021-retningslinjerne for syn i henhold til det harmoniserede system for syn og certificering (HSSC) og tilbagekalde forsamlingens resolution A.1140(31), som indeholder 2019-retningslinjerne for syn i henhold til HSSC.
            
            
               (5)Den holdning, der skal indtages på Unionens vegne på den 32. samling i IMO-Forsamlingen, bør fastlægges, da ændringerne af retningslinjerne for syn i henhold til HSSC vil kunne få afgørende indflydelse på indholdet i EU-lovgivningen, nærmere bestemt Europa-Parlamentets og Rådets forordning (EF) nr. 391/2009 af 23. april 2009 om fælles regler og standarder for organisationer, der udfører inspektion og syn af skibe. 
            
            
               (6)Vedtagelsen af 2021-retningslinjerne for syn i henhold til HSSC og tilbagekaldelsen af 2019-retningslinjerne for syn i henhold til HSSC er en del af en regelmæssig revision. Unionen bør derfor støtte disse ændringer, fordi de vil sikre, at retningslinjerne for syn i henhold til HSSC fortsat er ajourførte.
            
            
               (7)Unionens holdning skal udtrykkes af de EU-medlemsstater, der er medlemmer af IMO-Forsamlingen, og som handler i fællesskab —
            
            
               VEDTAGET DENNE AFGØRELSE:
            
            
               Artikel 1
            
         
         
            
               Den holdning, der skal indtages på Unionens vegne på den 32. samling i Den Internationale Søfartsorganisations ("IMO's") Forsamling, skal være at tilslutte sig vedtagelsen af 2021-retningslinjerne for syn i henhold til det harmoniserede system for syn og certificering, som fastsat i dokument III 7/17/Add.1, afsnit 8 og bilag 6, og den deraf følgende tilbagekaldelse af IMO-Forsamlingens resolution A.1140(31).
            
            
               Artikel 2
            
            
               Den holdning, der er omhandlet i artikel 1, udtrykkes af de EU-medlemsstater, der er medlem af IMO-Forsamlingen, og som handler i fællesskab.
            
            
               Artikel 3
            
            
               Denne afgørelse er rettet til medlemsstaterne.
            
            
               Udfærdiget i Bruxelles, den […].
            
            
               
                     På Rådets vegne
               
               
                     Formand
               
            
         
         
            
                  
                     (1)
                  
                        Europa-Parlamentets og Rådets forordning (EF) nr. 391/2009 af 23. april 2009 om fælles regler og standarder for organisationer, der udfører inspektion og syn af skibe (EUT L 131 af 28.5.2009, s. 11).
               
               
                  
                     (2)
                  
                        Domstolens dom af 7. oktober 2014, Tyskland mod Rådet, sag C-399/12, ECLI:EU:C:2014:2258, præmis 64. 
               
               
                  
                     (3)
                  
                        Domstolens dom af 7. oktober 2014, Tyskland mod Rådet, C-399/12, ECLI:EU:C:2014:2258, præmis 61-64.